Ди къуэш республикэм
Адыгэ шейр
дунейм щагъэлъапIэ
Адыгей. Республикэм и шейгъэкIхэм хабзэ яхуэхъуащ а къэкIыгъэ лIэужьыгъуэмкIэ пашэу щытыныр. Иджы адыгэ шейр ищхъэрэ лъэныкъуэм щагъэкIхэм ящыщу дуней псом щынэхъыфIу къалъытащи, абы иропагэ. Мы гъэм илъэс 75-рэ мэхъу Адыгейм шей щагъэкI зэрыхъурэ.
ШыщхьэуIум и 31 — фокIадэм и 1-хэм Санкт-Петербург щекIуэкIащ шеймрэ кофемрэ я VI дунейпсо фестиваль. Адыгейм дыщэ медалитI къыщихьащ абы — адыгей шей удзыфэри, шей фIыцIэри псом нэхърэ нэхъыфIщ.
Тхыдэ къулей зиIэ республикэм и шейгъэкI IэнатIэм нэхъри зиужьыну IэщIагъэлIхэр щогугъ. Къызэрыхэдгъэщащи, япэ шей хьэсэхэр Адыгейм иIэ зэрыхъурэ илъэс 75-рэ, Урысейм и мэкъумэш академием удз гъагъэ, субтропик къэкIыгъэхэмкIэ и ВНИИ-м и Адыгей къудамэр къызэрызэрагъэпэщрэ илъэс 45-рэ ирокъу. Абы теухуа зэхуэсрэ щIэныгъэ зэхыхьэрэ фокIадэм и 5-м екIуэкIащ.
Тосканэ,
Трентино-Альто, Адидже
Абхъаз. Республикэм нэгъуэщI къэрал IуэхухэмкIэ и министерствэм и лэжьакIуэхэмрэ «Рондине — цитадель мира» итальян ассоциацэм и лIыкIуэхэмрэ Италием и Ареццо къалэм щызэхуэзащ. Лъэныкъуэхэр тепсэлъыхьащ Абхъаз щэнхабзэм и тхьэмахуэ Тосканэ, Трентино-Альто, Адидже щIыналъэхэм зэрыщрагъэкIуэкIынум.
Италием и къалэхэм я утхэм щагъэлъэгъуэнущ Абхъазым и сурэтыщIхэм, сурэттеххэм я IэдакъэщIэкIхэр, къэфакIуэ, уэрэджыIакIуэ гупхэм я концертхэр. Лъэныкъуэхэм къыхагъэщащ апхуэдэ щэнхабзэ Iуэхугъуэм Италиемрэ Абхъаз Республикэмрэ я зэпыщIэныгъэм нэхъри зэрызригъэужьынур.
УЭРДОКЪУЭ Женя.
